A touz ces qui verrunt et ourrunt ces présentes lectres. Nous, Humberz, sires de Roigemont et de Trichastel, Ysabes de Roychefort, femme doudit Humberz, dame de ces leurs. Nous, Thiebauz, escuieirs, fiz doudit Humbert; Jehaimde, femme doudit Thiebaut; et je, Ysabes, seurs de la dite Jehaimde, filles jadis de noble homme Monseigneur Guy, jadis signor de Trichastel et de la devant dite Ysabel de Roychefort, notre bein amée et redoutée dame et mère, façons savoir que, comme li hommes et li habitans de la vile de Ys, vers Trichastel, nous eusseins requis et supplié lonctemps à que nous enqueressons de leur communauté des libertez, bons usaiges, costumes en franchises de la dite ville et des habitans en y celle, et y ces leur déclairessons et comfermissons. Nous avons treuvez par léel et sollempnel enquest fait suis les dites chouses et suis celles qui s’en dépendent. Appelez ces qui faccent à appeler:  1. Que li hommes et li habitans de la vile de Ys ont usé et acostumé de eslire quatre prodommes de la dite vile, toutes fois et tantes fois comme il leur plait et bon leur semble, pour gouverner les beins, les faiz, les droits, les usaiges, les costumes et les franchises de leur dite communauté, et de faire oster et mettre ces ou autres quand il leur plaît et bon leur semble.  2. Et ont acostumé de metre messeirs, vineirs, forestiers, guardes et sergens au touz les beins de leur finaige, les quex ils paient des beins de la dite communaulté de la dite vile, et recevront les sairements des diz quatre prodommes et des diz sergens. Et seront creu li dit sergens et les dites gardes, par leur diz sairemens, en touz leurs offices, sanz contredit de nul.  3. Et ont acostumé de mettre en deffans seul et sanz compaignie ce qu’il leur plait des finaiges de la dite vile. Et ont acostumé de vandre, doner et habandonner, an tout ou en partie, à ces de la dite ville et à ces qui droit panroient, quand il leur plait, les chouses mises en deffans, qui appartienent à leur dite communauté.  4. Item, que li bois, les perrières, la ryveire, la pescherie, les croissances demoranz de la ryveire, li saucy, li prey et li pasquiz de la dite ville et dou finaige de Ys, sont de la communauté des hommes et des habitans en la dite vile de Yz.  5. Et ont acostumé de ordonner et tauxer poines et amendes et ycelles lever de ces qui seroient contre les ordenances ou les establissements faiz antre leur des chouses de leur communauté de suis dite et de ce qui s’an dépent, sans contredit de nul. Et serunt les dites poines et emendes, les rantes, les censes et li émolumens des dites choses et de ce qui s’an dépent, leur, pour fere leur volonté.  6. Et ont acostumé li dit ou quatre prodommes de comter à la dite communauté des choses dessuis dites, quant il an serunt requis. Et sunt et ont esté li dit hommes ou habitans de ladite ville, seul, sanz compaignie et sanz requeste de nul autre des chouses desus dites....., tant et si longtemps qu’il n’est mémoire dou contreure.  7. Pour coi nous les devant dites choses et tout ce qui s’en dépent, déclarons, volons, louons, gréons, et confermons, an tant que il puet et doit touchier à nos hoirs et à nos successeurs, seigneurs de Trichastel, sauf le fey que nous louons et devons tenir dou duc de Bergoine an la ville et ès finaige de Ys. Et sauve notre haute justice, sauf à..... ne et tous nos autres droiz que nous avons an la ville et au finaige de Ys, et saufz ce que li dit hommes et habitans de la dite ville de Ys ne puissint dire que nous, par la teneur de ces convenances....., que il aient université. Mas nous voulons et outroions pour nous, pour nos diz hoirs et suscesseurs, seigneurs de Trichastel, que il usint de toutes les choses desuis dites et de ce qui s’en dépent. De toutes leurs franchises en leurs usances que il ont et ont usé dou temps passé et en la melour meneire qu’il pourra estre à leur profit, sauf nostre droit et le droit de autruy.  8. Liquel hommes et habitans de la dite ville de Ys, quant aux chouses desus dites et à ce qui s’an dépent, et quant à touz leurs beins et leur droit que il ont en la ville et au finaige de Ys, sunt et ont esté de tant de temps qu’il n’est mémoire dou contraire de notre espécial et sauve guarde par rayson dou mes de Trichastel, et an tant comme il puet et doit appartenir à leur. Les an cognoit estre Robert de Ys, clerz, diz Garradins, procureurs de la dite communauté, à ce espécialement estaubliz de leur. Si comme il est contenu an lettres faites sur ce, scellées dou séel de la court de Lengres. Et nous les prennons et recevons de cy en avant haux à tous leur beins an nostre sauvegarde de toutes les chouses desuis dites et de ce qui en dépent. Et les promectons par lees et solempnel stipulacion, faite entre nous et le dit Rouberz, procureur de la dite vile ou nom de la dite communauté, guarder léalment, deffendre et maintenir haux et tous leur beins, touz leur droiz, leur usaiges et toutes leur franchises à noz propres despens, vers touz et contre tous ces que par droit doivent estre segur, sauf ce que il pairoient les despens de leur procureur se pour haux eidier et deffendre estoit envoiez avec nos ou avec nos suscesseurs, seigneurs de Trichastel en..... Et pairoient la mitié dou salaire des advocaz se par ce estoit mestiers que nous en retenessons nus et nous l’autre mitié. Et nous sariens et somes tenus de haux bailler conseil....... que nous auriens avec nous de nostre conseil sanz rein paier.  9. Et se ensinc estoit que jà ne soit que nous, nostre hoir ou nostre suscesseur, seignors de Trechastel, feissent deffaut à haux guarder et deffendre leur beins en la meneire desuis dite; nous leur permetons par lees et sollempnel stipulation faite auxi come desuis antre nous et ledit Roberz, randre touy couz, missions despens et dommages que il auroient ancourruy par le deffaut de nostre guarde; et suis le deffaut de ladite guarde, des despans, costoinges, et missions, nous leur baillerons juge sans suspation sil san..... qui an cognoisseint et termineroient de plain sans figure de jugement. Et nous et notre hoir et suscesseur seignour de Trechastel tanriens ce que il en ordonneroit et termineroit et obéirons et paierons sans juger sans nul delay et sans avoir nul recours à souverain es diz quatre prodommes ou au procureur de la dite communauté. 10. Et est à savoir que nous volons et outroions por nos et por noz diz hoirs et suscesseurs, seigneurs de Trichastel, que il seront [tenuz] au prover leurs diz dommaiges, despans, costoinges et missions par le serment de six preudommes de la vile de Yz esleuz de nous et de lours ou de lour; lesquex nous esliront..... este sanz nul delay. Et se il avenoit, que ja ne soit.... de leurs costumes, libertez ou franchises tant des [hommes] comme de la communauté an domaige ou an débat, il ou chascuns d’aux à cui il appartenroit pourroient preuver ce qui saroit au débat pardevant touz juges par le serement de six preudommes de la dite ville de Yz, esleuz de nous et de lour, ansinc comme il est dessus dit. 11. Item. Nous, par nous et par noz diz hoirs et suscesseurs, seignours de Trichastel, donons et outroions de grâce espécial à touz les hommes et les habitanz de la dite vile de Yz la vaine pasture por toutes leurs bestes, quex qu’elles soient par tout le finaige de Marcilly à touz jours mais perpetuelment. Sauf ce que il ne puissint auler an noz revenues de noz bois, jusques au temps qui est acostumez au pays. 12. Et que il puissint acquérir par tout ledit finaige, par paient les rentes que cil de Marcilly an paient, et tant plus que tuit cil de la ville de Yz, qui ne saront de noz hommes qui y acquerrunt, nous paieront chascun an censalment, landemain de chascune Touz Sainz, pour lour ou par autre à nostre commandement de Marcilly un petit tournois ou la value par chascun journal de terre que il y cultureront. 13. Et saront quite li homme ou li bestes que saront prises ou pris an dommaige facent, par trois sous de amande à nous, et par le domaige rendant, estimé par le serement de preudhommes. 14. Et cil, qui ne paieront la dite cense au jour desuis nommé, seront quite par l’amende accostumée ou pays. 15. Et est asavoir que nous voulons et outroions, que nostre rantier de Marcilly aille querre noz tierces de cy en avant par les champs, si comme l’an fait le disme. Et se il avenoit que aucuns vousist charrier ses gerbes, et il ne pouist trouver le rantier, il par li ou par autre, le appeleroit ou feroit appeler à haute voix troiz fois, présenz deus de ses vesins, hommes ou femmes des plus près moysonant. Et se ledit rantier ne venoit, il pourroit comter ses gerbes; quant il auroit atanduz le dit rantier tant que il pouist estre venuz de la ville ou dou chief de la fin. Après ce que l’an l’auroit appeley, si comme il est dessus dit en laissent la tierce, présanz ces devant nommez et charrier les gerbes sans nulle raison. Et tout ainsin pourroient il fere se le dit rantier ne leur voloient comter leur gerbes, quant il an saroient requis devent bons tesmoings. 16. Et toutes ces covenances desuis dites et chascune par soi prometons nous par noz seremens donez corporelment sur Sains Ewangiles, pour nous et pour noz diz hoirs et suscesseurs, seigneurs de Trichastel, lesquex nous oblijons à ce tenir, guarder et maintenir fermement esdiz hommes et habitans de la dite ville de Yz et non venir en contre, an fait ne an parole, an jugemens ne de fors. 17. Et toutes ces chouses dessuis dictes et chascune par soy, avons nous fetes et promises es diz hommes et habitans de la ville de Yz et leur avons doné le devant dit pasturaige. Et ce que il puissent acquérir oudit finaige de Marcilly, en récompensation de dix livrées de terre que il nous ont donées et outroiées à doner par le dit Roubert, procureur de la dite communauté, ansinc comme il est dessus dit, d’annuel et perpétuel rante; ansemble une place suffisant en la Graveire de Yz et au plus près d’anqui se mestiers nous estoient, por fere haule à noz despans en la dicte communauté par tout marchié. Et serunt quite tuit cil de la vile de toutes redevances, et servitutes dou dit marchié, sauf à nous l’estaulaige se point an y vouloient tenir. Et toutes les choses..... sarent nostre quite et à ces qui auroient cause..... Et ledit marchié nous condurons en la meneure de celi de Trichastel et soingnerons les forains et les habitans oudit marchié et an ladite vile. Est tour leur..... la meneire que leur dessus dite communauté. Lequel marchié nous estaublirons et ferons an m..... 18. Liquex chouses se desus dites et chascung par soy tenir fermement, garder et maintenir es diz hommes et habitans an ladite vile et oudit marchié par nous et por nos hoirs et suscesseurs, seigneurs de Trichastel, obligeons et avons obligié an la main dudit Roubert en nom que desuis, nous et noz hoirs et touz noz beins et les beins de noz diz hoirs en quelque leux que il peussent estre trovus pour nous et noz hoirs contreindre par justices à tenir sans nul deffaut, toutes les choses desuis dites et chascune par soy et tout ce qui s’en dépend par quelque puissance de seignerie qui meuz plaira es diz hommes et habitans de la dite vile de Yz, sans nule offence de droit. C’est à savoir par très nobles et excellenz princes le roi de France, l’avesque de Leingres, noz très bein amez et redoutez seignours, ou par l’evesque autre puissance de seignorie que meuz leur plaira, ansinc com de chouse cogneue et adjugié en la court de noz devent diz seignours. Et renonçans an cest fait à toutes exceptions de décision, de fraude, de barat, de circumvention, de donation sans cause et à toutes les causes de jugemenz qui sont en droit, par lesqueles adjudicacions des chouses donées se puint et doivent faire et à tout le droit, fet en l’eide des femmes, au droit qui dit que es femmes deçues, doit l’on [secours]; à l’exception de toute advouerie, tutele et de moindre aaige et au droit qui dit que genérale renonciations ne vaul et à toutes autres barres, deffences, exception, allegations de droit, de fait ou de costume qui an cest fet nous pourroient eidier ou à noz hoirs. Et esdiz hommes et habitanz de la dite ville neuyre. En tesmoignaige, nous avons mis noz sées en ces dites lettres en conforment toutes les chouses dessuis dites et chascune par soy. Et fui fait et doné l’an de grâce mil trois cens et dix, ou mois de favrier.